Tulude ja kulude eelarvestuses eelarvejagude kaupa tehtavad muudatused on kättesaadavad EUR-Lexi veebisaidil ( http://eur-lex.europa.eu/budget/www/index-et.htm ). Teadmiseks on lisatud nende muudatuste ingliskeelne versioon, mis moodustab eelarve lisa.

1.Sissejuhatus

2017. aasta paranduseelarve projektil nr 3 on kaks eesmärki:

-näha noorte tööhõive algatusele ette 500 miljonit eurot täiendavaid kulukohustuste assigneeringuid vastavalt Euroopa Parlamendi ja nõukogu vahelisele 2017. aasta eelarvet käsitlevale kokkuleppele. Maksete assigneeringute suurendamist ei kavandata;

-Energeetikasektorit Reguleerivate Asutuste Koostööameti (ACER) ja ühisettevõtte SESAR2 ametikohtade loetelu muutmine ilma üldeelarvet ja ametikohtade koguarvu muutmata.

2.Noorte tööhõive algatuse assigneeringute suurendamine

2.1 Suurendamise põhjused

Noorte tööhõive algatuse loomine lepiti kokku 2013. aastal, pidades silmas erakordselt suurt noorte töötust ELis. Algatusele eraldati 3,2 miljardit eurot jooksevhindades otsese ja sihtotstarbelise toetuse andmiseks mittetöötavatele ja mitteõppivatele noortele, kes elavad piirkonnas, kus noorte töötuse määr oli 2012. aastal suurem kui 25 %. Rakendamise kiirendamiseks kasutati kogu 2014.–2020. aasta kulukohustuste assigneering ära perioodi alguses, 2014. ja 2015. aastal.

Nüüd on olemas ka noorte tööhõive algatuse rakendamise struktuur, kuigi selle loomine algul venis. Esimesed analüüsitulemused kinnitavad, et oluliselt on paranenud nende noorte võimalused, keda algatus on töö leidmisel või õpingute jätkamisel toetanud.

Võrreldes võrdlusaastaga 2012 on noorte töötus enamikus liikmesriikides vähenenud, kuid on siiski suurem kui enne kriisi, 2008. aastal. Seega tuleb jätkata ELi tasandil tegevust ja toetuse andmist. Seetõttu on 2017. aasta eelarvet käsitlevas Euroopa Parlamendi ja nõukogu kokkuleppes palutud komisjonil teha ettepanek 2017. aasta paranduseelarve kohta ja eraldada kulukohustuste koguvarust noorte tööhõive algatusele 500 miljonit eurot niipea, kui võetakse vastu mitmeaastase finantsraamistiku määruse artikliga 6 ette nähtud tehniline kohandus.

Nüüd, kui tehnilised kohandused on vastu võetud, teeb komisjon ettepaneku muuta 2017. aasta eelarvet vastavalt Euroopa Parlamendi ja nõukogu eespool nimetatud kokkuleppele.

2.2 Rahastamine

Mitmeaastase finantsraamistiku määruse artikli 14 kohaselt rahastatakse noorte tööhõive algatuse kulukohustuste assigneeringute suurendamist kulukohustuste koguvarust.

Komisjon leiab, et see suurendamine ei põhjusta 2017. aastal maksevajaduste kasvu. Enne suurendatud assigneeringute arvel maksete tegemist tuleb muuta asjaomaseid rakenduskavu. Rakenduskavad saavad muudetud arvatavasti 2017. aasta teisel poolaastal, s.t pärast ühissätete määruse (EL) nr 1303/2013 kehtestatud 2017. aasta eelmaksete tegemise tähtaega. Prognoosi kohaselt ei esitata uute kulukohustuste alusel 2017. aastal ka vahemaksetaotlusi.

3.Energeetikasektorit Reguleerivate Asutuste Koostööameti (ACER) ja ühisettevõtte SESAR2 ametikohtade loetelu ajakohastamine

3.1 Energeetikasektorit Reguleerivate Asutuste Koostööamet (ACER)

Võttes arvesse finantsmääruse artiklis 50 sätteid ametikohtade loetelu kohta, tehakse ettepanek muuta Energeetikasektorit Reguleerivate Asutuste Koostööameti (ACER) ametikohtade loetelu ametikohtade koguarvu muutmata. Muudatus tuleb teha seetõttu, et 2017. aastal muutusid koostööameti töötajate palgaastmed, mistõttu need ei ole enam ametikohtade loeteluga vastavuses. Kuna rahastamine on võimalik koostööameti käesoleva aasta eelarvest, ei ole vaja suurendada ELi toetust ametile.

Ametikohtade ajakohastatud loetelu on esitatud eelarve lisas.

3.2 Euroopa lennuliikluse uue põlvkonna juhtimissüsteem (SESAR2)

Euroopa lennuliikluse juhtimissüsteemide alaste uuringute ühisettevõte (SESAR2) on liidu lennuliikluse juhtimissüsteemide ajakohastamise projekt ning ühtlasi ühtse Euroopa taeva poliitika ja Euroopa lennundusstrateegia peamine koostisosa. SESAR2 2017. aasta ametikohtade loetelus tuleb tegevdirektori ametiaja pikendamise tõttu muuta AD14 ametikoht AD15 ametikohaks alates 1. aprillist 2017. Ühisettevõtte haldusnõukogu ja komisjon on andnud sellele positiivse hinnangu. Lisaks on SESAR2 ametikohtade loetelu ja palgaastmete vahel tekkinud ebakõla.